次韵文潛
作者：黄庭堅
朝代：宋

paragraphs: 武昌赤壁弔周郎，寒溪西山尋漫浪。
忽聞天上故人來，呼船凌江不待餉。
我瞻高明少吐氣，君亦歡喜失微恙。
年來鬼祟覆三豪，詞林根柢頗摇蕩。
天生大材竟何用，只與千古拜圖像。
張侯文章殊不病，歷險心膽原自壯。
汀洲鴻雁未安集，風雪牖戶當塞向。
有人出手辦茲事，正可隠几窮諸妄。
經行東坡眠食地，拂拭寶墨生楚愴。
水清石見君所知，此是吾家秘密藏。